P6_TA(2005)0053

Νομοθετικό πρόγραμμα και πρόγραμμα εργασίας της Επιτροπής (2005)

Ψήφισμα του Ευρωπαϊκού Κοινοβουλίου σχετικά με το νομοθετικό πρόγραμμα και το πρόγραμμα εργασίας της Επιτροπής για το 2005

Το Ευρωπαϊκό Κοινοβούλιο,

- έχοντας υπόψη το από 16 Δεκεμβρίου 2004 ψήφισμά του για τους στρατηγικούς πολιτικούς προσανατολισμούς της Επιτροπής Barroso [1],

- έχοντας υπόψη την ισχύουσα συμφωνία-πλαίσιο για τις σχέσεις μεταξύ Ευρωπαϊκού Κοινοβουλίου και Επιτροπής, που ενεκρίθη από τη Διάσκεψη των Προέδρων του Ευρωπαϊκού Κοινοβουλίου στις 29 Ιουνίου 2000,

- έχοντας υπόψη την ανακοίνωση της Επιτροπής σχετικά με το νομοθετικό της πρόγραμμα και το πρόγραμμα εργασίας για το 2005 (COM(2005)0015) καθώς και τις δεσμεύσεις που ανέλαβε ο Πρόεδρος της Επιτροπής, κ. Barroso, ενώπιον του Ευρωπαϊκού Κοινοβουλίου στις 26 Ιανουαρίου 2005, σχετικά με το νομοθετικό πρόγραμμα της Επιτροπής,

- έχοντας υπόψη τα άρθρα 33 και 103, παράγραφος 4, του Κανονισμού του,

A. εκτιμώντας ότι το ετήσιο νομοθετικό πρόγραμμα αποτελεί απαραίτητο εργαλείο για την εύρυθμη λειτουργία των ευρωπαϊκών θεσμικών οργάνων, και ότι η καθιέρωση του πολυετούς προγράμματος στρατηγικής θα συμβάλει στον ακριβέστερο καθορισμό των πολιτικών στόχων της Ένωσης,

Β. εκτιμώντας ότι ο καλύτερος συντονισμός μεταξύ των θεσμικών οργάνων της Ένωσης, και μια βελτιωμένη ικανότητα του Ευρωπαϊκού Συμβουλίου να εξασφαλίζει πιο αξιόπιστη πολιτική ηγεσία για τις υποθέσεις της Ένωσης, αποτελούν προϋποθέσεις για την επιτυχή εκπλήρωση των καθηκόντων της ΕΕ,

Γ. λαμβάνοντας υπόψη ότι η Επιτροπή αποδίδει ύψιστη προτεραιότητα στην άνοδο της ευημερίας στην Ευρώπη ενισχύοντας την ανταγωνιστικότητα, τον εκσυγχρονισμό της ευρωπαϊκής οικονομίας και προωθώντας τις διαρθρωτικές μεταρρυθμίσεις, και προασπίζεται την άποψη ότι οι αυξημένες επενδύσεις στη γνώση και το ανθρώπινο κεφάλαιο συνιστούν τις κινητήριες δυνάμεις που οδηγούν στη βιώσιμη ανάπτυξη, τη δημιουργία θέσεων απασχόλησης και την ευημερία και, επομένως, τις βασικές προϋποθέσεις για να επιδιώξει επιτυχώς η Ευρώπη φιλόδοξους περιβαλλοντικούς και κοινωνικούς στόχους,

Δ. λαμβάνοντας υπόψη ότι οι στόχοι της οικονομικής ανάπτυξης, της δημιουργίας θέσεων απασχόλησης και της κοινωνικής δικαιοσύνης δεν θα επιτευχθούν εάν η Ένωση δεν ενισχύσει την ολοκλήρωση και δεν βελτιώσει την ποιότητα της επίδοσής της στο νομοθετικό, κανονιστικό και διοικητικό τομέα,

Ε. εκτιμώντας την κεντρική σημασία που αποδίδει η Επιτροπή στην αύξηση της ασφάλειας των ευρωπαίων πολιτών ενισχύοντας τις προσπάθειες για την καταπολέμηση της τρομοκρατίας και του οργανωμένου εγκλήματος, και τονίζοντας την ανάγκη για κοινή προσέγγιση στα θέματα ασύλου και μετανάστευσης και βελτιωμένη διαχείριση των εξωτερικών συνόρων,

ΣΤ. έχοντας υπόψη ότι η Επιτροπή θέτει μεγάλη έμφαση στη βελτίωση της ποιότητας ζωής των ευρωπαίων πολιτών και στην εξασφάλιση καθαρότερου περιβάλλοντος και υγιέστερου μέλλοντος για την Ευρώπη,

Ζ. εκτιμώντας ότι η διευρυμένη Ένωση αποσκοπεί να διαδραματίσει ισχυρότερο ηγετικό ρόλο στον κόσμο και να αναλάβει μεγαλύτερες ευθύνες σε παγκόσμιο επίπεδο χρησιμοποιώντας τις εξουσίες της ΕΕ για να προγραμματίσει τη σταθερότητα, να προάγει τη δημοκρατία και τα ανθρώπινα δικαιώματα με ιδιαίτερη έμφαση στις γειτονικές χώρες, ενώ συγχρόνως θα ενθαρρύνει την ανάπτυξη, ιδίως στην Αφρική, και την επέκταση του ελεύθερου εμπορίου παγκοσμίως,

Η. λαμβάνοντας υπόψη τη μεγάλη σημασία που αποδίδεται γενικότερα στην εντατικοποίηση των πολυμερών και διμερών σχέσεων και, ειδικότερα, στην ανάπτυξη πραγματικών και ανανεωμένων διατλαντικών εταιρικών σχέσεων,

Θ. λαμβάνοντας υπόψη ότι η Ένωση χρειάζεται οικονομικούς πόρους ανάλογους προς την κλίμακα των κοινωνικών, οικονομικών και πολιτικών φιλοδοξιών της,

Ανταγωνιστικότερη Ευρώπη με μεγαλύτερη συνοχή

1. χαιρετίζει την κεντρική σημασία που αποδίδεται στην εφαρμογή της στρατηγικής της Λισαβόνας ως μέσου δημιουργίας ανταγωνιστικού περιβάλλοντος στην Ευρωπαϊκή Ένωση και υποστηρίζει τα μέτρα που έχουν προβλεφθεί, τόσο στο πλαίσιο αυτών των ανακοινώσεων όσο και στην ενδιάμεση αναθεώρηση της Λισαβόνας, σε μια προσπάθεια να εξασφαλισθεί ότι η διαδικασία θα αφορά λιγότερους αλλά περισσότερο συμπληρωματικούς στόχους και ότι ακολουθεί συγκεκριμένο χρονοδιάγραμμα για την επίτευξη των στόχων της κατά την προσεχή πενταετία·

2. καλεί την Επιτροπή να υιοθετήσει, όπως της έχει ήδη ζητήσει, το ίδιο χρονοδιάγραμμα για την αναθεώρηση της στρατηγικής βιώσιμης ανάπτυξης της ΕΕ, εφόσον πιστεύει ότι η περιβαλλοντική πολιτική είναι μια οικονομική ευκαιρία, λαμβανομένων ιδίως υπόψη των επιπτώσεών της στη βιομηχανική καινοτομία·

3. τονίζει τη σημασία της επίτευξης των μέτρων της Λισαβόνας εκ μέρους των κρατών μελών και των περιφερειών, σύμφωνα με την αρχή της επικουρικότητας και παράλληλα προς τις δράσεις σε ευρωπαϊκό επίπεδο·

4. επιμένει ότι όλες οι νέες νομοθετικές πρωτοβουλίες θα πρέπει να συνοδεύονται από αυστηρές εκτιμήσεις επιπτώσεων όσον αφορά τις οικονομικές, κανονιστικές και περιβαλλοντικές πτυχές·

Ενιαία αγορά

5. επαναλαμβάνει την πεποίθησή του ότι, στο πλαίσιο της ατζέντας για την ανταγωνιστικότητα της ΕΕ, πρωταρχική θέση κατέχουν οι ειδικές δράσεις για συμπλήρωση της ενιαίας αγοράς, ιδίως στον τομέα της ενέργειας, των μεταφορών, των τηλεπικοινωνιακών και των χρηματοοικονομικών και άλλων υπηρεσιών·

6. καλεί την Επιτροπή να αναθεωρήσει την πρόταση οδηγίας για τα διπλώματα ευρεσιτεχνίας λογισμικού σύμφωνα με τις αποφάσεις της κοινοβουλευτικής επιτροπής νομικών υποθέσεων της 2ας Φεβρουαρίου 2005 και με τη διάσκεψη των Προέδρων του της 17ης Φεβρουαρίου 2005 και να υποβάλει νομοθετικές προτάσεις για ένα ολοκληρωμένο σύστημα γενικών διπλωμάτων ευρεσιτεχνίας·

7. αναμένει από την Επιτροπή να κινήσει, κατά τους προσεχείς μήνες, διαδικασία κατά των κρατών μελών τα οποία δεν εφάρμοσαν την κοινοτική νομοθεσία που αποσκοπεί στην ελευθέρωση των αγορών, ιδίως στους τομείς της ενέργειας και των τηλεπικοινωνιών·

Χρηματοοικονομικές υπηρεσίες

8. υποστηρίζει ειδικότερα την έγκριση των απαιτούμενων οδηγιών στον τομέα των χρηματοοικονομικών υπηρεσιών, τονίζει δε ότι η Επιτροπή θα πρέπει να εστιάσει την προσοχή της στην έγκριση των προταθέντων ήδη μέτρων και να αποφύγει την υποβολή νέων προτάσεων εκτός και εάν είναι δεόντως αιτιολογημένες και αξιολογημένες·

9. προτρέπει την Επιτροπή να εξασφαλίσει ότι η διαδικασία Lamfalussy λειτουργεί αποτελεσματικά σε όλα της τα επίπεδα· συνιστά να δοθεί μεγαλύτερη πολιτική προσοχή στην εφαρμογή και εκτέλεση της υφιστάμενης νομοθεσίας στον τομέα των χρηματοοικονομικών υπηρεσιών·

Εταιρική διακυβέρνηση και δίκαιο των συμβάσεων

10. επικροτεί τη δέσμευση για τη βελτίωση του επιχειρηματικού περιβάλλοντος όσον αφορά την επιχειρηματικότητα και την εταιρική διακυβέρνηση προκειμένου να προωθηθεί η αποτελεσματικότητα και η ανταγωνιστικότητα των επιχειρήσεων και να ενισχυθούν τόσο τα δικαιώματα των μετόχων όσο και η προστασία των τρίτων· ζητεί να αναληφθούν πρωτοβουλίες που θα συμβάλουν στη σύγκλιση του αστικού και εμπορικού δικαίου·

11. τονίζει τη σημασία του να διέπεται η νομοθεσία για τις συμβάσεις από όσο το δυνατόν μεγαλύτερη συνέπεια· καλεί την Επιτροπή να συνεχίσει τις προσπάθειές της για μεγαλύτερη συνοχή μεταξύ των διαφόρων νομοθετικών μέσων στον τομέα των συμβάσεων, μεταξύ άλλων, μέσω της έγκρισης κοινού πλαισίου αναφοράς· ζητεί από την Επιτροπή να περιλάβει πλήρως το Κοινοβούλιο σε αυτές τις δραστηριότητες·

Έρευνα και ανάπτυξη

12. χαιρετίζει την υψηλή προτεραιότητα που έχει δοθεί στην ενίσχυση της προσπάθειας Ε&Α της Ένωσης, ιδίως μέσω της συγκρότησης ενός ευρωπαϊκού συμβουλίου έρευνας και την έμφαση στη σημασία του έβδομου ερευνητικού προγράμματος πλαισίου σε ό,τι αφορά τη συμβολή στο στόχο της Λισαβόνας για ανάπτυξης της οικονομίας της γνώσης· προτρέπει υπό αυτή την έννοια την Επιτροπή να υποβάλει πρόταση στην οποία θα προβλέπονται συγκεκριμένες ενέργειες στήριξης της βασικής και καινοτόμου έρευνας — με ιδιαίτερη έμφαση συγκεκριμένες καινοτομίες όπως τα στοιχεία υδρογόνου, η ηλιακή ενέργεια και τα καθαρότερα αυτοκίνητα — καθώς και τον διπλασιασμό της χρηματοδοτικής υποστήριξης (αναλογία ως προς το ΑΕγχΠ της ΕΕ των 25 σε σύγκριση με εκείνο της ΕΕ των 15 στο πλαίσιο του έκτου προγράμματος)·

Πολιτική ανταγωνισμού

13. πιστεύει ότι, προκειμένου να βελτιωθεί η ανταγωνιστικότητα, απαιτείται ισχυρή πολιτική ανταγωνισμού και αποτελεσματική επιβολή των κανόνων της· καλεί, ως εκ τούτου, την Επιτροπή να διασφαλίσει ότι, για τα επόμενα χρόνια, θα διατηρηθεί καταλλήλως χρηματοδοτούμενη, ισχυρή και ανεξάρτητη πολιτική ανταγωνισμού· χαιρετίζει την ώθηση που δίδει η Επιτροπή στις ανταγωνιστικές πρακτικές σε πολλούς τομείς, ενώ συγχρόνως καθιερώνει διαδικασία που αποσκοπεί στην αυξημένη εφαρμογή, εκ μέρους ιδιωτών, των κανόνων ανταγωνισμού της ΕΕ, βελτιώνοντας τις διαδικασίες δικαστικής προσφυγής για ζημίες που προκύπτουν από παραβιάσεις·

14. υποστηρίζει το γενικό στόχο πολιτικής της Επιτροπής να εξασφαλίσει λιγότερες αλλά καλύτερα εστιασμένες κρατικές ενισχύσεις, καθώς και την πρόθεσή της να αναπτύξει γενικότερη προβληματική για το μέλλον της πολιτικής κρατικών ενισχύσεων, τονίζει όμως ότι δεν θα πρέπει να υπάρξουν διακρίσεις μεταξύ των κρατών μελών σε ό, τι αφορά την εφαρμογή αυτής της πολιτικής και ότι οι αλλαγές που οφείλονται αποκλειστικώς και μόνον σε στατιστικές θα πρέπει να αντιμετωπισθούν με πνεύμα δικαιοσύνης·

Σύμφωνο σταθερότητας και ανάπτυξης

15. καλεί την Επιτροπή να εξασφαλίσει ότι, προκειμένου να διασφαλιστούν υγιή δημόσια οικονομικά, θα περιφρουρηθεί η βασική δομή του Συμφώνου Σταθερότητας και Ανάπτυξης από οποιαδήποτε προτεινόμενη μεταρρύθμιση, ιδίως η αναφορά στο υπάρχον σήμερα ποσοστό του 3% όσον αφορά το έλλειμμα, και ότι θα δοθεί μεγαλύτερη προσοχή στο δημόσιο χρέος των κρατών μελών και στον αυστηρότερο έλεγχο των εθνικών οικονομικών επιδόσεων και προβλέψεων, ενώ συγχρόνως θα προβλεφθεί η δυνατότητα ευελιξίας για τις χώρες με χαμηλή αναλογία χρέους σε εποχές σοβαρής ύφεσης, υπό την προϋπόθεση ότι έτσι ενθαρρύνεται η καλή συμπεριφορά σε εποχές οικονομικής ανάπτυξης και υποστηρίζεται μια γενική διαρθρωτική μεταρρύθμιση·

16. εκτιμά ότι οι επενδύσεις καλούνται να παίξουν πρωταγωνιστικό ρόλο στον εκσυγχρονισμό της Ευρώπης και ότι πρέπει να καταρτιστεί ένα κοινό σχέδιο δράσης για την αναζωπύρωση των δημοσίων και ιδιωτικών επενδύσεων, επικεντρώνοντας όμως στις μορφές επενδύσεων που ευνοούν περισσότερο την επιτυχία της στρατηγικής της Λισσαβόνας: έρευνα και καινοτομία, νέες υποδομές, οικονομία της γνώσης, εκπαίδευση και κατάρτιση, υψηλού επιπέδου δημόσιες και κοινωνικές υπηρεσίες και επενδύσεις στον τομέα της ευρωπαϊκής βιομηχανικής πολιτικής, ιδίως στους νέους και δυναμικούς τομείς, όπως η νανοτεχνολογία και η βιοτεχνολογία·

Πολιτική συνοχής

17. πιστεύει ακράδαντα σε μια αυτοτελή πολιτική συνοχής, όχι μόνον ως θεμελιώδη αρχή των συνθηκών και στοιχείο της αλληλεγγύης της ΕΕ, αλλά επίσης ως συμπληρωματικό μέσο για την επίτευξη των στόχων της Λισαβόνας· θεωρεί ειδικότερα ότι οι επενδύσεις στα διευρωπαϊκά δίκτυα, στην κοινωνία της πληροφορίας, στους ανθρώπινους πόρους, την τεχνολογία, την καινοτομία και την ανάπτυξη των μικρομεσαίων επιχειρήσεων θα αυξήσει την ανταγωνιστικότητα, θα παράσχει δυνατότητες για δημιουργία θέσεων απασχόλησης συμβάλλοντας με τον τρόπο αυτό στην οικονομική και κοινωνική συνοχή σε όλη την ΕΕ·

18. χαιρετίζει την πρόθεση της Επιτροπής να παρουσιάσει τις στρατηγικές της για την πολιτική συνοχής και την καλεί, όταν το πράξει, να εφαρμόσει τη νομική βάση που προβλέπει την πλήρη συμμετοχή του Κοινοβουλίου στη διαδικασία λήψης αποφάσεων· χαιρετίζει επίσης την έγκαιρη παρουσίαση εκ μέρους της Επιτροπής των κανονισμών σχετικά με την πολιτική συνοχής για την περίοδο 2007-2013 τονίζοντας ότι η έγκαιρη δρομολόγηση των διαφόρων προγραμμάτων συνοχής εξαρτάται σήμερα από την ταχεία έγκριση αυτών των κανονισμών στο πλαίσιο του Συμβουλίου·

Διευρωπαϊκά Δίκτυα

19. υποστηρίζει την Επιτροπή στις προσπάθειές της να πείσει τα κράτη μέλη ότι, για την ολοκλήρωση της ενιαίας αγοράς, την προώθηση της συνοχής και τη δημιουργία αποτελεσματικότερων συνδέσεων στο εσωτερικό της διευρυμένης ΕΕ, θα πρέπει να σχεδιαστούν έργα προτεραιότητας στον τομέα των διευρωπαϊκών δικτύων και να χρηματοδοτηθούν τόσο από τον προϋπολογισμό της ΕΕ όσο και, στο μέτρο του δυνατού, μέσω κοινοπραξιών του δημόσιου και ιδιωτικού τομέα, η δε κατασκευή τους θα πρέπει να προγραμματίζεται όσο το δυνατόν ταχύτερα· πιστεύει ότι θα πρέπει, εκ παραλλήλου, να γίνει πλήρης χρήση της Ευρωπαϊκής Τράπεζας Επενδύσεων (ΕΤΕ) και του διαρθρωμένου χρηματοδοτικού μέσου·

Βελτιώνοντας την ποιότητα ζωής στην Ευρώπη

Περιβάλλον

20. επισημαίνει ότι η ουσιαστική εφαρμογή τόσο του σχεδίου βιοποικιλότητας της ΕΕ όσο και της στρατηγικής για τη βιώσιμη χρήση των φυσικών πόρων θα απαιτήσει κατάλληλους χρηματοδοτικούς πόρους, περιλαμβανομένου του δικτύου NATURA 2000·

21. καλεί την Επιτροπή να συνεργαστεί με το Κοινοβούλιο για την εξεύρεση ισόρροπης λύσης με σκοπό τον προσδιορισμό ενός λειτουργικού πλαισίου καταχώρησης, αξιολόγησης και έγκρισης χημικών προϊόντων (REACH), το οποίο θα ελαχιστοποιήσει τον αντίκτυπο στην ανταγωνιστικότητα ενώ θα παρέχει συγχρόνως επαρκή προστασία για το περιβάλλον και θα βασίζεται σε πολιτική προτεραιοτήτων, εκτίμησης του κινδύνου και στην αρχή "μια ουσία, μια καταχώρηση", καθώς επίσης και για τη σταδιακή κατάργησητων δοκιμών σε ζώα· χαιρετίζει τη δέσμευση της Επιτροπής στην πρόταση REACH και το γεγονός ότι, βάσει της συνήθους διαδικασίας συναπόφασης, αναμένει την πρώτη ανάγνωση του Ευρωπαϊκού Κοινοβουλίου για να προχωρήσει σε τροποποίηση της πρότασης·

22. ζητεί από την Επιτροπή να υποβάλει, πριν από τον Ιούλιο 2005, τη νομοθετική πρόταση πλαίσιο για τα απόβλητα, η οποία θα αποσκοπεί στη βελτίωση της συνοχής στη διαχείριση των αποβλήτων, ιδίως σε ό, τι αφορά τη νομολογία του Δικαστηρίου των Ευρωπαϊκών Κοινοτήτων·

23. πιστεύει ότι οι κανόνες που διέπουν την υγεία και την ευημερία των ζώων χρήζουν επικαιροποίησης, προκειμένου να αντικατοπτρίζουν τις νέες επιστημονικές εξελίξεις·

Βιώσιμες και καινοτόμες πηγές ενεργείας

24. επιμένει στην ανάγκη να περιοριστεί η εξάρτηση από τα στερεά καύσιμα μέσω της υιοθέτησης μίγματος ανανεώσιμων και καινοτόμων ενεργειακών πόρων, όπως είναι το υδρογόνο, μια ρεαλιστική πυρηνική πολιτική και περικοπές στην κατανάλωση·

Γεωργία, αλιεία, ανάπτυξη της υπαίθρου και τουρισμός

25. χαιρετίζει τη δέσμευση της Επιτροπής υπέρ της συνέχειας της μεταρρύθμισης της ΚΑΠ· ζητεί από την Επιτροπή να εξασφαλίσει ότι η εφαρμογή των μεταρρυθμίσεων της ΚΑΠ το 2005 δεν θα οδηγήσουν σε στρεβλώσεις του ανταγωνισμού μεταξύ των αγροτών στα κράτη μέλη, ενώ και θα αποφευχθεί σταθερά οιαδήποτε επανενθικοποίηση της ΚΑΠ·

26. επαναλαμβάνει την πεποίθησή του ότι το σχέδιο δράσης της Επιτροπής για τα οργανικά τρόφιμα και τη γεωργία, που παρέχει ένα πλαίσιο αειφόρου γεωργίας και βιώσιμες εναλλακτικές λύσεις για παραδοσιακότερες μεθόδους γεωργικής εκμετάλλευσης, συνιστά αποφασιστικό στοιχείο της πολιτικής ανάπτυξης της υπαίθρου και θα πρέπει ως τέτοιο να έχει ύψιστη προτεραιότητα στο πλαίσιο των στρατηγικών προσανατολισμών της ΕΕ για την ανάπτυξη της υπαίθρου·

27. ζητεί από την Επιτροπή να λάβει πλήρως υπόψη της τη θέση του Κοινοβουλίου όταν συντάσσει τις νομοθετικές της προτάσεις για μεταρρύθμιση του καθεστώτος ζάχαρης, ώστε να διατηρηθεί η παραγωγή ζάχαρης στην ΕΕ, ενώ συγχρόνως θα μετριαστούν οι επιπτώσεις της μεταρρύθμισης στους εμπορικούς εταίρους στον αναπτυσσόμενο κόσμο· αναμένει από την Επιτροπή να ενημερώσει το Κοινοβούλιο αμέσως και λεπτομερώς σχετικά με τον τρόπο με τον οποίο η αναμενόμενη τον Απρίλιο απόφαση του ΠΟΕ θα επηρεάσει τις μεταρρυθμιστικές της προτάσεις·

28. εκφράζει τη λύπη του, λαμβανομένης υπόψη της θεμελιώδους σημασίας του αλιευτικού τομέα για τις οικονομίες πολλών περιφερειών της Ευρώπης, διότι απουσιάζουν πανηγυρικά οι προτάσεις που συνδέονται με την κοινή αλιευτική πολιτική στο ετήσιο νομοθετικό πρόγραμμα εργασίας· επισημαίνει ότι εκκρεμούν ακόμη πολλά ζητήματα, όπως η ανανέωση των αλιευτικών συμφωνιών, τα τεχνικά μέτρα για τη διαχείριση της κοινοτικής αλιείας και τα νέα σχέδια ανάκτησης αλιευτικών πόρων για τα απειλούμενα με εξαφάνιση είδη·

29. αναμένει από την Επιτροπή να συνεχίσει να επιδιώκει τη διαδικασία μεταρρύθμισης της κοινής αλιευτικής πολιτικής κατά τρόπον ώστε να εξασφαλιστεί έγκαιρη, πλήρης και επιτυχής εφαρμογή αυτής της μεταρρύθμισης·

30. αποδοκιμάζει την έλλειψη προτάσεων της Επιτροπής για πρωτοβουλίες στον τομέα του τουρισμού· την προτρέπει να εξετάσει το ενδεχόμενο υποβολής προτάσεων για πρόσθετα μέτρα για την προώθηση ενός σημαντικού για τη δημιουργία απασχόλησης τομέα·

Δημογραφικές τάσεις

31. χαιρετίζει την προοπτική μιας Πράσινης Βίβλου για τις δημογραφικές τάσεις στην ΕΕ, την οποία θα ακολουθήσουν συγκεκριμένες δράσεις με αποτέλεσμα να υπάρξουν, ως αρμονικό σύνολο, συγκεκριμένες κατευθυντήριες γραμμές για την αντιμετώπιση των πολυσχιδών προκλήσεων που συνδέονται με τη γήρανση του πληθυσμού· αναμένει προτάσεις για την πρόβλεψη της μεγαλύτερης δυνατής ποιότητας ζωής για τους ηλικιωμένους και συγχρόνως για την εξασφάλιση βιώσιμων συντάξεων και συστημάτων υγείας λαμβάνοντας υπόψη το κόστος της μακροπρόθεσμης υγειονομικής μέριμνας· υπογραμμίζει την ανάγκη να δοθεί ειδική προσοχή στην έρευνα για προβλήματα υγείας που συνδέονται με την ηλικία και τις αντίστοιχες θεραπείες (όπως νευροεκφυλιστικές ασθένειες, αρθρίτιδα και προβλήματα κινητικότητας)·

32. καλεί την Επιτροπή να εργαστεί κατεπειγόντως με τα κράτη μέλη για να αυξηθεί η συμμετοχή ατόμων άνω των 55 ετών στην αγορά εργασίας με τη θέσπιση θετικών κινήτρων — αυξάνοντας τα συνταξιοδοτικά όρια και/ή αναθεωρώντας τις ρυθμίσεις περί πρόωρης συνταξιοδότησης — έτσι ώστε να διασφαλιστεί η βιωσιμότητα των συνταξιοδοτικών συστημάτων· θεωρεί ότι είναι προς το συμφέρον της κοινωνίας να αξιοποιήσει την πείρα και τη συμβολή των παλαιότερων γενεών για το καλό του συνόλου·

33. πιστεύει ότι θα πρέπει, εκ παραλλήλου, να δοθεί ακόμη μεγαλύτερη έμφαση στη δημιουργία φιλικού προς το παιδί περιβάλλοντος είτε με φορολογικά κίνητρα, είτε με καλύτερες εγκαταστάσεις παιδικής μέριμνας ή πιο ευέλικτης οργάνωσης του χρόνου εργασίας, επιτρέποντας με τον τρόπο αυτό καλύτερο συνδυασμό επαγγελματικής και οικογενειακής ζωής·

Κοινωνική πολιτική

34. επαναλαμβάνει την άποψή του ότι μια ισχυρή και δραστήρια κοινωνική διάσταση αποτελεί σημαντική συνιστώσα μιας επιτυχούς και δυναμικής οικονομίας και ότι η σωστή ισορροπία μεταξύ παράλληλων αναγκών στο χώρο εργασίας μπορεί να συμβάλει σημαντικά στην οικονομική επιτυχία·

35. αναμένει ότι η νέα ατζέντα κοινωνικής πολιτικής της Επιτροπής για την περίοδο 2006-2010 θα επικεντρώνει το ενδιαφέρον της στην ενίσχυση των δυνατοτήτων της ΕΕ και των κυβερνήσεων των κρατών μελών να φέρουν εις πέρας τους συμφωνηθέντες σήμερα στόχους της ΕΕ, περιλαμβανομένων της βελτίωσης της απασχολησιμότητας και της ευελιξίας στους όρους εργασίας καθώς και της καλύτερης συμφιλίωσης των απαιτήσεων της οικογενειακής ζωής και της εργασίας·

Παιδεία, πολιτισμός και πολιτική για τους νέους

36. υπογραμμίζει την ανάγκη να παράσχει η Ένωση επαρκείς και κατάλληλους χρηματοδοτικούς πόρους για την επόμενη γενεά προγραμμάτων στον τομέα της παιδείας, του πολιτισμού, της νεολαίας και των ΜΜΕ, ώστε να επιτευχθούν οι φιλόδοξοι στόχοι που εμπεριέχονται σε αυτά· εκφράζει ωστόσο τη λύπη του για το γεγονός ότι δεν προβλέπονται για εφέτος πρόσθετες μεγάλες πρωτοβουλίες στους τομείς της παιδείας και του πολιτισμού, καίτοι οι συγκεκριμένοι τομείς διαδραματίζουν σημαντικό ρόλο στην ευρωπαϊκή ολοκλήρωση καθώς και στη στρατηγική της Λισαβόνας·

37. υποστηρίζει την πρόθεση της Επιτροπής να εκδώσει ανακοίνωση σχετικά με την πολιτική για τη νεολαία η οποία θα πρέπει να προσφέρει πιο ολοκληρωμένη προσέγγιση αυτής της πολιτικής και να οδηγεί ενδεχομένως στην καθιέρωση ευρωπαϊκού συμφώνου σε αυτό τον τομέα· θεωρεί ότι θα πρέπει να δημοσιευθεί συγχρόνως με την Πράσινη Βίβλο για τις δημογραφικές τάσεις·

38. υπογραμμίζει την επείγουσα ανάγκη να επιταχυνθεί η αμοιβαία αναγνώριση των τίτλων της δευτεροβάθμιας εκπαίδευσης και των πανεπιστημιακών πτυχίων, καθώς και να ενθαρρυνθεί περισσότερο η κινητικότητα των νέων, παρέχοντάς τους τη δυνατότητα να αποκτούν εμπειρία στο εξωτερικό, να μετακινούνται ευκολότερα από τον ένα τομέα σπουδών/πρακτικής άσκησης στον άλλο και να αλλάζουν επαγγελματική σταδιοδρομία·

Ισότητα των φύλων

39. αναμένει από την Επιτροπή, στο πλαίσιο της αναγγελθείσας ανακοίνωσης με τίτλο "Προσέγγιση πολιτικής στον αγώνα κατά των διακρίσεων" να καθορίσει λεπτομερώς τις προθέσεις της για την αντιμετώπιση του προβλήματος των μισθολογικών διαφορών μεταξύ των φύλων τα επόμενα χρόνια·

Μια Ευρώπη ασφαλέστερη για τον πολίτη

Χώρος ελευθερίας, ασφάλειας και δικαιοσύνης

40. υπογραμμίζει την ανάγκη να παγιωθεί η πρόοδος προς τη δημιουργία χώρου ελευθερίας, ασφάλειας και δικαιοσύνης στο πλαίσιο του προγράμματος του Τάμπερε, τονίζει δε τη σημασία που αποδίδεται στην ανάπτυξη του προγράμματος της Χάγης σε αυτό τον τομέα, επιδιώκοντας την επίτευξη κατάλληλης ισορροπίας μεταξύ της αυξημένης ασφάλειας για τους πολίτες και της κατάλληλης προστασίας των θεμελιωδών δικαιωμάτων τους· ζητεί, προκειμένου να γίνουν εκ του ασφαλούς σταθερά βήματα σε αυτό τον τομέα πολιτικής, ζητεί να εκτιμηθούν ορθώς τα μέτρα που έχουν ήδη εγκριθεί·

Τρομοκρατία και οργανωμένο έγκλημα

41. πιστεύει ότι η καταπολέμηση, στο εσωτερικό και σε διεθνή κλίμακα, της τρομοκρατίας και του οργανωμένου εγκλήματος, και των δομών που τα στηρίζουν, είναι κρίσιμης σημασίας προκειμένου να οικοδομηθεί μια ασφαλέστερη Ευρώπη για τους πολίτες της, και ότι η Επιτροπή θα πρέπει να εξακολουθήσει να εργάζεται σε επείγουσα βάση με στόχο τη σαφέστερη διατύπωση κοινών ορισμών για ορισμένα σοβαρά εγκλήματα με διασυνοριακή διάσταση (ιδίως της τρομοκρατίας, της εμπορίας ναρκωτικών και ανθρώπων, του ξεπλύματος χρήματος και της εγκληματικότητας στον κυβερνοχώρο), σε συνδυασμό με ελάχιστες, κατόπιν κοινής συμφωνίας, κυρώσεις σε περίπτωση που τούτο είναι αναγκαίο· υπό αυτή την έννοια χαιρετίζει τα σχέδια της Επιτροπής να υποβάλει νέα πρωτοβουλία για την έρευνα στον τομέα της ασφάλειας·

Σύνορα, άσυλο, μετανάστευση και πολιτική χορήγησης θεωρήσεων

42. επιδοκιμάζει την έμφαση στη δημιουργία κοινής προσέγγισης των διασυνοριακών ελέγχων του ασύλου και της μετανάστευσης και υπογραμμίζει ειδικότερα τη συνεχή ανάγκη να ενισχυθεί η ασφάλεια στα εξωτερικά σύνορα της ΕΕ, την ανάγκη για περισσότερο συνεκτικούς και συνεπείς κανόνες χορήγησης θεωρήσεων και για ουσιαστικές εταιρικές σχέσεις με τρίτες χώρες ώστε να περιοριστεί η παράνομη μετανάστευση στην αφετηρία της·

43. προτρέπει την Επιτροπή να ενισχύσει την κοινή πολιτική χορήγησης θεωρήσεων και να αυξήσει την ασφάλεια των ταξιδιωτικών εγγράφων ενσωματώνοντας βιομετρικά δεδομένα, επιβλέποντας την αποτελεσματική εφαρμογή του VIS (Σύστημα Πληροφοριών για τις Θεωρήσεις), μετά την έγκρισή του από το Συμβούλιο, και επιταχύνοντας το σχεδιασμό και την ανάπτυξη του SIS II (Σύστημα Πληροφοριών Σένγκεν)· τονίζει, στο πλαίσιο αυτό, την ανάγκη νομοθεσίας σε επίπεδο ΕΕ σχετικά με την προστασία των προσωπικών δεδομένων· πιστεύει ότι η Επιτροπή πρέπει να υποβάλει κατεπειγόντως μια πρόταση απόφασης πλαισίου σχετικά με την προστασία των δεδομένων, που θα εξασφαλίζει στο πλαίσιο του τρίτου πυλώνα, επίπεδο προστασίας ισοδύναμο με αυτό του πρώτου πυλώνα·

44. καλεί επιπλέον τις εθνικές κυβερνήσεις να προειδοποιούν τα υπόλοιπα κράτη μέλη προτού εμπλακούν σε σημαντικές μονομερείς πρωτοβουλίες σχετικά με το θέμα της μετανάστευσης·

45. πιστεύει ότι η δρομολόγηση νέου σχεδίου δράσης για τα ναρκωτικά θα παράσχει βελτιωμένο πλαίσιο για την καταπολέμηση της τοξικομανίας και της εμπορίας ναρκωτικών στο εσωτερικό της Ένωσης, αναμένει δε να είναι επικεντρωμένο στην καλύτερη πρακτική και να ακολουθεί προσεγγίσεις που βασίζονται στα αποδεικτικά στοιχεία·

46. καλεί την Επιτροπή να προτείνει κατάλληλη νομική βάση για την ευρωπαϊκή αστυνομική υπηρεσία (Europol), η οποία θα ενισχύει τον ρόλο της στο μέλλον και θα εξασφαλίζει την αποτελεσματικότητά της· τονίζει την ανάγκη να ενισχυθεί η εμπιστοσύνη στα συστήματα δικαιοσύνης των κρατών μελών με βάση την αρχή της αμοιβαίας αναγνώρισης, των ελαχίστων προτύπων και διασφαλίσεων των δικαιωμάτων όλων των εμπλεκομένων·

47. λαμβάνει υπόψη την πρωτοβουλία να μετατραπεί το Κέντρο Παρακολούθησης της ΕΕ σε μια Ευρωπαϊκή Υπηρεσία Θεμελιωδών Δικαιωμάτων, αλλά εκφράζει την ανησυχία του όσον αφορά την πιθανή επικάλυψη αρμοδιοτήτων με άλλες οργανώσεις ανθρωπίνων δικαιωμάτων·

Ασφάλεια των μεταφορών

48. χαιρετίζει τους στόχους πολιτικής της Επιτροπής στον τομέα των μεταφορών με ιδιαίτερη έμφαση στη βελτιωμένη ασφάλεια στις θαλάσσιες, εναέριες και οδικές μεταφορές εν γένει και, ειδικότερα, στην ασφάλεια σε σχέση με τα διευρωπαϊκά δίκτυα στον τομέα των μεταφορών· αναμένεται ειδικότερα ότι, στον τομέα αυτό, θα συμβάλει η Τρίτη Δέσμη για τη Θαλάσσια Ασφάλεια·

49. καλεί την Επιτροπή, κατά την ενδιάμεση αναθεώρηση, να εξετάσει με σοβαρότητα κατά πόσον επετεύχθησαν οι στόχοι της Λευκής Βίβλου, ή αν χρειάζεται να υπάρξουν κάποιες προσαρμογές·

Υγεία και πρόληψη καταστροφών

50. προτρέπει την Επιτροπή να εξασφαλίσει την πλήρη και αποτελεσματική λειτουργία του Ευρωπαϊκού Κέντρου Πρόληψης και Ελέγχου των Ασθενειών, δεδομένης ιδίως της απειλής μεταδοτικών ασθενειών, μιας ενδεχόμενης επαπειλούμενης επιδημίας γρίπης και της ταχύτατης αύξησης των ανθεκτικών σε πολλά φάρμακα ασθενειών, ιδίως του AIDS και της φυματίωσης·

51. υπογραμμίζει ότι πρέπει να παρασχεθεί επαρκής προστασία στους πολίτες, μειώνοντας τους κινδύνους φυσικών καταστροφών, περιβαλλοντικών ή υγειονομικών κρίσεων με τη δημιουργία συστημάτων έγκαιρης προειδοποίησης και άμεσης αντίδρασης και με μακροχρόνια πρόληψη·

52. τονίζει ότι η Επιτροπή πρέπει να εξασφαλίσει την κατάλληλη συνέχεια στην ανακοίνωσή της σχετικά με το ευρωπαϊκό πρόγραμμα διατροφής και υγείας, προτείνοντας συγκεκριμένες δράσεις για την καταπολέμηση της παχυσαρκίας, της κακής διατροφής, της έλλειψης άσκησης, της κατάχρησης φαρμάκων και οινοπνεύματος, παράγοντες που οδηγούν στο διαβήτη και σε καρδιαγγειακά προβλήματα·

53. προτρέπει την Επιτροπή να θέσει μεγάλη έμφαση στο πλαίσιο του έβδομου προγράμματος πλαισίου στις εντατικές έρευνες για τα νέα/εναλλακτικά φάρμακα κατά του HIV/AIDS·

54. καλεί την Επιτροπή να προτείνει, τα δε κράτη μέλη να λάβουν σχετική απόφαση, χρονοδιάγραμμα σχετικά με την ανάπτυξη συνεκτικής πολιτικής για την κινητικότητα των ασθενών, με σκοπό την ανάπτυξη σαφών κανόνων επιστροφής των ιατρικών δαπανών για θεραπείες που ακολουθούνται σε άλλο κράτος μέλος από εκείνο στο οποίο ο ασθενής είναι ασφαλισμένος·

Προστασία των καταναλωτών

55. τονίζει τη σημασία σαφών, απλών και ασφαλών κανόνων τόσο για τους καταναλωτές όσο και για τους παραγωγούς στο πλαίσιο της ενιαίας αγοράς και προτείνει κατ' επέκταση την περαιτέρω απλοποίηση των κανόνων για τις διασυνοριακές συμβάσεις· πιστεύει σχετικά ότι η νομοθεσία περί προστασίας των καταναλωτών θα πρέπει καταρχήν να ακολουθεί τη νέα προσέγγιση που συνίσταται στην ύπαρξη ελαχίστων κανόνων και στην αμοιβαία αναγνώριση·

56. δεν θεωρεί σωστό να συνδυαστεί σε μία και μόνη στρατηγική η πολιτική για τους καταναλωτές και για την υγεία όταν εκπνεύσουν η σημερινή στρατηγική για τους καταναλωτές και το πρόγραμμα για τη δημόσια υγεία (το 2007 και 2008 αντιστοίχως)· πιστεύει ακράδαντα ότι, μολονότι και οι δύο αυτές πολιτικές θα πρέπει να ακολουθούν τις ίδιες πολιτικές κατευθυντήριες γραμμές, χρειάζονται αμφότερες χωριστές στρατηγικές και χωριστούς προϋπολογισμούς·

Ισχυρότερη Ευρώπη σε έναν ασφαλέστερο κόσμο

Διεύρυνση

57. αναμένει σταθερή και αποφασιστική ανάπτυξη της κοινής εξωτερικής πολιτικής και της πολιτικής ασφάλειας της Ένωσης με προοπτική την προβολή των ευρωπαϊκών αξιών στην παγκόσμια σκηνή και την προάσπιση των κοινών συμφερόντων της ΕΕ στο πλαίσιο των διεθνών υποθέσεων· δίνει μεγάλη έμφαση στην ανάγκη να επιτευχθεί ταχεία συμφωνία όσον αφορά τη συγκρότηση κοινής υπηρεσίας εξωτερικής δράσης κατά τρόπο που να προστατεύει τα προνόμια της Επιτροπής και του Κοινοβουλίου, να δεσμεύει τις εθνικές διπλωματικές υπηρεσίες και να παρέχει στον Υπουργό Εξωτερικών της Ένωσης τους πόρους, τις εμπιστευτικές πληροφορίες και τα μέσα που θα χρειασθεί προκειμένου να εκπληρώσει ορθώς την αποστολή του·

58. ζητεί από την Επιτροπή να κρατεί πλήρως ενήμερο το Κοινοβούλιο για τις λεπτομέρειες της διαδικασίας προετοιμασίας των ενταξιακών διαπραγματεύσεων κατά τους προσεχείς μήνες τόσο με την Κροατία όσο και με την Τουρκία·

59. πιστεύει ότι, ενώ εισερχόμαστε στην ενεργό φάση των διαπραγματεύσεων με την Κροατία (βάσει της εντολής που θα ανακοινώσει σύντομα η Επιτροπή), θα πρέπει να συνεχιστεί η διαδικασία σταθεροποίησης και σύνδεσης και να επεκταθεί ως ακρογωνιαίος λίθος της πολιτικής μας για τις σχέσεις με τα δυτικά Βαλκάνια·

Πολιτική γειτονίας

60. υπογραμμίζει την υψηλή προτεραιότητα που αποδίδει στην εφαρμογή μιας συνεκτικής πολιτικής γειτονίας η οποία αποσκοπεί στην ανάπτυξη μιας σφαίρας δημοκρατίας, σταθερότητας και ευημερίας στις χώρες που συνορεύουν με την Ένωση προς νότον και προς ανατολάς· καλεί την Επιτροπή να αναθεωρήσει το σκεπτικό αυτής της πολιτικής, σε στενή συνεργασία με το Κοινοβούλιο, με προοπτική την περαιτέρω διαφοροποίηση μεταξύ των διαφόρων γεωγραφικών περιοχών και χωρών·

61. θεωρεί εξαιρετικά σημαντικό, σε αυτό το πλαίσιο, i) να αναπτυχθεί ισχυρή νέα ανατολική διάσταση της πολιτικής γειτνίασης και να συνεχιστεί η αποστολή θετικών σημάτων προς την Ουκρανία και άλλα κράτη, καθώς θα αναπτύσσουν συνεχώς πιο εύρωστη και εύρυθμη δημοκρατία, και ii) να ενισχυθεί και να προχωρήσει εις βάθος ο σημερινός ευρωμεσογειακός διάλογος και οι συναφείς πολιτικές και να δοθεί ειδικότερα νέα ώθηση στη Διαδικασία της Βαρκελώνης, δεδομένου ότι εφέτος είναι η δέκατη επέτειος της Διάσκεψης της Βαρκελώνης, αναλύοντας κατά συνέπεια και προβαίνοντας, ενδεχομένως, σε κάποια αναθεώρηση της διαδικασίας αυτής, ώστε να εξασφαλιστεί μεγαλύτερη αποτελεσματικότητα του συστήματος·

62. καλεί ειδικότερα την Επιτροπή να προτείνει, και το Συμβούλιο να εξετάσει, την περαιτέρω αναβάθμιση της σχέσης της ΕΕ με την Ουκρανία παρέχοντας και άλλες μορφές σύνδεσης που θα δώσουν στη χώρα σαφέστερη ευρωπαϊκή προοπτική και θα ανταποκρίνονται επομένως στις προσδοκίες και τις ελπίδες που εκφράστηκαν κατά την ειρηνική πορτοκαλί επανάσταση·

63. επαναλαμβάνει την ανάγκη να αναπτύξει συντόμως η ΕΕ κοινές πολιτικές γειτονίας προκειμένου να βοηθήσει τους γείτονές της να αποκτήσουν φιλελεύθερα δημοκρατικά καθεστώτα, κράτος δικαίου, το σεβασμό των ανθρωπίνων δικαιωμάτων καθώς και μεγαλύτερα επίπεδα κοινωνικής, οικονομικής και περιβαλλοντικής ανάπτυξης·

64. υποστηρίζει ότι πρέπει να καταβληθεί κάθε δυνατή προσπάθεια για την επίτευξη της επανένωσης της Κύπρου· καλεί την Επιτροπή να ενισχύσει τα διακοινοτικά σχέδια, δημιουργώντας έτσι τη δυναμική για την επανέναρξη των διαπραγματεύσεων·

Διμερείς σχέσεις

65. αποδίδει υψηλή προτεραιότητα στην περαιτέρω ανάπτυξη των διμερών σχέσεων της ΕΕ βάσει των καταλλήλων συμφωνιών με τρίτες χώρες· σημειώνει ότι είναι σημαντικό να εξασφαλιστεί η ενίσχυση των σχέσεων με τις ανατολικές και μεσογειακές χώρες επίσης και ειδικότερα μέσω ενισχυμένου διαρθρωμένου διαλόγου στο πλαίσιο της κοινοβουλευτικής συνέλευσης Euromed·

66. επαναλαμβάνει, ειδικότερα, την έκκλησή του για ενίσχυση των σχέσεων ΕΕ-ΗΠΑ μέσω της νέας θεώρησης και της αντικατάστασης της σημερινής νέας διατλαντικής ατζέντας με μια πραγματική "διατλαντική εταιρική σχέση" η οποία θα στηρίζεται σε μια δέσμευση για άρση των φραγμών που έχουν εναπομείνει στο εμπόριο και στις επενδύσεις έως το 2015· υπενθυμίζει ότι ο ειλικρινής και απρόσκοπτος διάλογος αποτελεί τη φυσική βάση για την οικοδόμηση των διατλαντικών σχέσεων και ότι, για τον σκοπό αυτό, ο Διατλαντικός Νομοθετικός Διάλογος είναι το κατάλληλο εργαλείο· σημειώνει τη συνεχή ανάγκη να συναφθεί μεταξύ ΕΕ και ΗΠΑ η διατλαντική αεροπορική συμφωνία ως παράδειγμα ανάπτυξης γνήσιας εξωτερικής πολιτικής μεταφορών·

67. λαμβάνει υπό σημείωση την πρόθεση της Επιτροπής να αναθεωρήσει τη στρατηγική της έναντι της Λατινικής Αμερικής και να προτείνει νέα προσέγγιση στις διμερείς σχέσεις· υπογραμμίζει σε αυτό το πλαίσιο την ανάγκη να δρομολογηθεί εκ νέου η έννοια του πλαισίου "Δι-Ηπειρωτικής Σύνδεσης" για τις σχέσεις μεταξύ των δύο ηπείρων·

68. πιστεύει ότι, εκτός και αν, και έως ότου, υπάρξει σημαντική βελτίωση στην κατάσταση των ανθρωπίνων δικαιωμάτων στην Κίνα, θα ήταν λάθος για την ΕΕ να προβλέψει οιαδήποτε άρση στο εμπάργκο πωλήσεων όπλων προς την Κίνα που είχε επιβληθεί το 1989· ζητεί από την Επιτροπή να αντιταχθεί επισήμως σε μια τέτοια άρση όταν συζητηθεί στο Συμβούλιο·

Περιφερειακά θέματα

69. προτρέπει την Επιτροπή και τα κράτη μέλη να αξιοποιήσουν την ευκαιρία για ειρήνη στη Μέση Ανατολή που παρέχει η δήλωση καταπαύσεως του πυρός στο Sharm El Sheikh, και να συμβάλει, στο πλαίσιο του Κουαρτέτου, με σαφείς και ισόρροπες προτάσεις, στη διαδικασία σύναψης διαρκούς ειρήνης μεταξύ του Ισραήλ και ενός βιώσιμου, δημοκρατικού παλαιστινιακού κράτους, τα οποία θα είναι ικανά να ζήσουν το ένα δίπλα στο άλλο σε συνθήκες ειρήνης και ασφάλειας στο πλαίσιο συνολικού διακανονισμού του προβλήματος της Μέσης Ανατολής, όπως ορίζεται στον Χάρτη Πορείας·

70. χαιρετίζει το θετικό ρόλο της ΕΕ για την ανασυγκρότηση του Ιράκ και τη συμβολή της στις προσπάθειες να αποτραπεί το Ιράν από το να αποκτήσει στρατιωτική πυρηνική δύναμη·

Αναπτυξιακή πολιτική

71. εκφράζει σοβαρές ανησυχίες για το γεγονός ότι, πέντε χρόνια μετά την έγκριση των Αναπτυξιακών Στόχων της Χιλιετηρίδας (ΑΣΧ) από τα Ηνωμένα Έθνη, η υποσαχάρια Αφρική δεν έχει επιτύχει ακόμη —ούτε οδεύει προς το να επιτύχει— κανέναν από τους οκτώ στόχους έως την καταληκτική χρονολογία του 2015· τονίζει ότι, εκτός και εάν η διεθνής κοινότητα αυξήσει σε πάρα πολύ μεγάλο βαθμό τόσο την ποιότητα όσο και την ποσότητα της αναπτυξιακής της βοήθειας, οι ΑΣΧ θα μείνουν ανεκπλήρωτοι για πολλές από τις λιγότερο ανεπτυγμένες χώρες, ιδίως στην υποσαχάρια Αφρική·

72. υποστηρίζει την ιδιαίτερη προσοχή που έδωσε η Επιτροπή στην Αφρική και την πρόθεσή της να αναπτύξει "στρατηγική για την Αφρική" η οποία θα αντικατοπτρίζει τις ειδικές ανάγκες της ηπείρου και ειδικότερα εκείνες της υποσαχάριας Αφρικής, ώστε να δοθούν σε αυτή την περιοχή τα μέσα να προχωρήσει προς την επίτευξη των ΑΣΧ·

73. καλεί τα θεσμικά όργανα της ΕΕ να αναλάβουν ηγετικό ρόλο στη γρήγορη εφαρμογή της έκθεσης του Σχεδίου της Χιλιετηρίδαςς του ΟΗΕ με θέμα "Επενδύοντας στην Ανάπτυξη: ένα πρακτικό σχέδιο για την επίτευξη των αναπτυξιακών στόχων της Χιλιετηρίδας"·

74. χαιρετίζει τη δέσμευση για πολυμερή αντιμετώπιση των θεμάτων γενικώς και στα Ηνωμένα Έθνη ειδικότερα, εφιστά όμως την προσοχή προκειμένου ο αργός ρυθμός της διεθνούς συνεργασίας να μην υπαγορεύει την ταχύτητα των δικών μας πρωτοβουλιών για την καταπολέμηση της υπερθέρμανσης του πλανήτη, της φτώχειας και των ασθενειών·

Διεθνής δράση για το περιβάλλον και τη βιώσιμη ανάπτυξη

75. καλεί την Επιτροπή να λάβει πρακτικά μέτρα για την καθιέρωση "ευρωπαϊκής διπλωματίας για το περιβάλλον και τη βιώσιμη ανάπτυξη" και την προτρέπει να υποβάλει συγκεκριμένη στρατηγική σε αυτό τον τομέα·

76. υποστηρίζει το στόχο της Επιτροπής να διατηρήσει ηγετικό ρόλο στην οικοδόμηση ισχυρής συμμαχίας με σκοπό την εκπλήρωση των μετά το Κιότο διεθνών δεσμεύσεων, πέραν του 2012, εκτός των άλλων λόγων και διότι η αντιμετώπιση των κλιματολογικών αλλαγών προσφέρει επίσης ευκαιρίες και κίνητρα για καινοτομίες, σύμφωνα με τους στόχους που επετεύχθησαν με την ατζέντα της Λισαβόνας· τονίζει την ανάγκη να δοθεί στους λαμβάνοντες αποφάσεις για την οικονομία η ευκαιρία να ενσωματώσουν στον οικονομικό σχεδιασμό τους ορισμένες λογικές ενδείξεις για το πώς θα είναι πιθανώς η κατάσταση μετά το 2012 και να ενθαρρύνουν τις ΗΠΑ να υποβάλουν τις δικές τους προτάσεις·

Εμπορική πολιτική

77. πιστεύει ότι η διεθνής εμπορική πολιτική αποτελεί βασικό στοιχείο για την προώθηση της ανταγωνιστικότητας και της ανάπτυξης τόσο στο εσωτερικό της Ένωσης όσο και στις αναπτυσσόμενες χώρες· υπογραμμίζει τη σημασία της πολυμερούς προσέγγισης στον τομέα της εμπορικής πολιτικής και της επιτυχούς σύναψης της αναπτυξιακής ατζέντας της Ντόχα το Δεκέμβριο του 2005· θεωρεί τις διμερείς εμπορικές συμφωνίες χρήσιμο εργαλείο για την ενίσχυση των εμπορικών σχέσεων με συγκεκριμένους εταίρους υπό την προϋπόθεση ότι αυτές δεν στρεβλώνουν το σύστημα του ΠΟΕ·

78. καλεί την Επιτροπή να διευκρινίσει τις κατευθύνσεις για τις διαπραγματεύσεις σχετικά με τη γεωργία στο εσωτερικό του ΠΟΕ, ώστε να μεγιστοποιηθούν οι προοπτικές για την επίτευξη συμφωνίας το Δεκέμβριο του 2005· σε αυτό το πλαίσιο, επαναλαμβάνει την κατεπείγουσα ανάγκη προσαρμογής των γεωγραφικών ονομασιών ή των εγγυήσεων προέλευσης τόσο στις ανάγκες της αγοράς όσο και σε εκείνες της ενημέρωσης των καταναλωτών· υπογραμμίζει τη σημασία της σταδιακής άρσης των φραγμών επί των εισαγωγών προϊόντων από τις αναπτυσσόμενες χώρες καθώς και της κατάργησης των επιδοτήσεων της ΕΕ επί των εξαγωγών γεωργικών προϊόντων·

Μια Ευρώπη που εργάζεται καλύτερα — πλησιέστερα προς τον πολίτη

Βελτίωση της νομοθεσίας και καλύτερες ρυθμίσεις

79. ζητεί, κατά το επόμενο έτος, να εφαρμοσθεί πλήρως η διοργανική συμφωνία για τη βελτίωση της νομοθεσίας [2]· χαιρετίζει την κατ' αρχήν δέσμευση της Επιτροπής για μια ουσιαστική εφαρμογή της διαδικασίας αξιολόγησης των επιπτώσεων που προβλέπεται στη διοργανική συμφωνία σε ό,τι αφορά όλα τα νομοθετικά μέτρα ουσίας· πιστεύει ότι η έγκαιρη συμφωνία για μια κοινή μεθοδολογία αξιολόγησης των επιπτώσεων μεταξύ των τριών θεσμικών οργάνων θα αποτελεί σημαντικό βήμα προόδου·

80. υποστηρίζει την ώθηση για εξασφάλιση της έγκαιρης και ουσιαστικής μεταφοράς, εκτέλεσης και εφαρμογής των οδηγιών της ΕΕ στην εθνική νομοθεσία· καλεί την Επιτροπή να προτείνει μια πιο φιλόδοξη προσέγγιση με σκοπό να διασφαλιστεί η συμμόρφωση των κρατών μελών προς αυτό το αίτημα και η τήρηση των υποχρεώσεών τους στο προβλεπόμενο χρονικό περιθώριο σε οποιαδήποτε νομοθετική πράξη·

81. πιστεύει ότι η απλούστευση της νομοθεσίας και η ενίσχυση της συντακτικής της ποιότητας παραμένει κεφαλαιώδους σημασίας· εκφράζει την ανησυχία του για τον καθόλου φιλόδοξο κατάλογο τομέων της νομοθεσίας που επισημάνθηκαν για τη σχεδιαζόμενη διαδικασία απλούστευσης και, κατά συνέπεια, καλεί την Επιτροπή να εντοπίσει και να επιταχύνει τα προγράμματά της για την απλοποίηση, αναμόρφωση και ενοποίηση της υφιστάμενης νομοθεσίας που είχε κατ' αρχήν προβλεφθεί στο σχέδιο δράσης του 2003 για τη βελτίωση της νομοθεσίας, και τούτο προκειμένου να καταστεί συνεκτικότερη η νομοθεσία της ΕΕ και να μειωθεί ο συνολικός όγκος κειμένων σε συγκεκριμένους τομείς πολιτικής·

82. υπογραμμίζει ότι είναι υψίστης σημασίας το να μπορέσει η Ευρώπη να εργαστεί καλύτερα και πλησιέστερα προς τον πολίτη δημιουργώντας μια πιο ανοικτή, καταδεκτική και δημοκρατική Ένωση· τονίζει περαιτέρω την ανάγκη μιας καλά οργανωμένης εκστρατείας του Ευρωπαϊκού Συμβουλίου, του Κοινοβουλίου και της Επιτροπής προκειμένου να διασφαλισθεί η επικύρωση του Συντάγματος και η θέση του σε ισχύ την 1η Νοεμβρίου 2006·

Αναφορές

83. υπογραμμίζει τη σπουδαιότητα της διαδικασίας υποβολής αναφορών ως πηγή πληροφοριών για την πλημμελή εφαρμογή και/ή υλοποίηση της νομοθεσίας της ΕΕ· εκφράζει τη βαθύτατη απογοήτευσή του για την έλλειψη αποτελεσματικής και γρήγορης συνέχειας εκ μέρους της Επιτροπής κατά την εξέταση των αναφορών, πράγμα το οποίο καταδεικνύει σαφώς οργανωτικά προβλήματα στο εσωτερικό της Επιτροπής και έλλειψη συντονισμού με τα κράτη μέλη·

Δημοσιονομική ευθύνη και διοικητική μεταρρύθμιση

84. επικροτεί το γεγονός ότι η Επιτροπή θέτει έμφαση στην αποδοτικότητα και στην ευθύνη καθώς και την αναφορά στην ανάγκη για ένα ουσιαστικό χάρτη πορείας που θα έχει ως στόχο την εξασφάλιση μιας θετικής δήλωσης αξιοπιστίας για την εκτέλεση των ετησίων προϋπολογισμών·

85. επαναλαμβάνει τα αιτήματά του προς την Επιτροπή να υποβάλει πρόταση για περιορισμένη αναθεώρηση του δημοσιονομικού κανονισμού της ΕΕ και των κανόνων εφαρμογής του, με σκοπό την άρση όλων των εμποδίων στην εκτέλεση, τα οποία παρεμποδίζουν τη λήψη αποφάσεων και την ομαλή εκτέλεση του προϋπολογισμού·

86. ζητεί να δημιουργηθεί το ταχύτερο ασφαλές και συνολικό περιβάλλον εσωτερικού ελέγχου για τον προϋπολογισμό της ΕΕ αντιμετωπίζοντας, μεταξύ άλλων, τα προβλήματα της ευθύνης που προκύπτει από την "από κοινού διαχείριση" (περιλαμβανομένης της ανάπτυξης ενός ενιαίου προτύπου ελέγχου) και υιοθετώντας μια ακόμη αυστηρότερη προσέγγιση σε ό,τι αφορά τους αποκεντρωμένους οργανισμούς·

87. επισημαίνει ότι ορισμένα πιλοτικά σχέδια και προπαρασκευαστικές δράσεις συνιστούν προνόμιο του Κοινοβουλίου και καλεί την Επιτροπή να εφαρμόσει πλήρως τις αντίστοιχες αποφάσεις του Κοινοβουλίου, όπως εγκρίθηκαν κατά τη διαδικασία έγκρισης του προϋπολογισμού 2005 και να προβλέψει την ανάλογη συνέχεια·

88. προτρέπει την Επιτροπή να αξιοποιήσει, στο πλαίσιο αυτό, την ευκαιρία που παρέχει το ειδικό κονδύλι του προϋπολογισμού για τις ειδικές ετήσιες διοργανώσεις συμβάλλοντας οικονομικά στην εκστρατεία εκδημοκρατισμού της ΕΕ, στους 15ους Μεσογειακούς Αγώνες, στην 25η επέτειο του κινήματος της Αλληλεγγύης και διαθέτοντας 1,5 εκατ. ευρώ υπέρ της 20ής Παγκόσμιας Ημέρας για τη Νεολαία του 2005· καλεί τους διοργανωτές της τελευταίας εκδήλωσης να λάβουν υπόψη την καταστροφή από το τσουνάμι κατά τον προγραμματισμό των έργων και εκδηλώσεων·

89. ζητεί από την Επιτροπή, όπως είχε ήδη προβλεφθεί το 2003, να υποβάλει επίσημη πρόταση για νομική βάση των αποκαλούμενων "Info-points/Carrefours", καθώς και για τη νέα γενεά συμβάσεων μεταξύ της Επιτροπής και των κρατών μελών και των προγραμμάτων επιχορηγήσεων μετά το 2006·

90. καλεί την Επιτροπή να ενημερώσει το Κοινοβούλιο το συντομότερο δυνατό για την κατάσταση σε ό,τι αφορά την εφαρμογή της δικής της διαδικασίας εσωτερικής μεταρρύθμισης, που ξεκίνησε η προηγούμενη Επιτροπή, καθώς και για τα συνεχιζόμενα σχέδια για τη συνέχιση και ολοκλήρωση αυτής της μεταρρύθμισης·

Η καταπολέμηση των περιπτώσεων απάτης

91. τονίζει τη σημασία του να συμπεριληφθούν μέτρα "στεγανότητας στην απάτη" σε όλα τα σχετικά νομοθετικά κείμενα και υπό αυτή την έννοια αναμένει να συμπληρωθεί η αναθεώρηση του κανονισμού της OLAF κατά τρόπον ώστε να ενισχύεται η ανεξαρτησία της· προτρέπει την Επιτροπή να υιοθετήσει προληπτική προσέγγιση ενθαρρύνοντας την πρωτοβουλία των κοινοποιητών δυσλειτουργιών·

92. επιμένει ότι η πλήρης και επιτυχής εφαρμογή του νέου λογιστικού συστήματος πρέπει να παραμείνει προτεραιότητα καθ' όλη τη διάρκεια του έτους·

***

93. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και τις κυβερνήσεις και τα κοινοβούλια των κρατών μελών.

[1] Κείμενα που εγκρίθηκαν, P6_TA(2004)0109.

[2] EE C 321 της 31.12.2003, σ. 1.

--------------------------------------------------